[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.10.2006

COM(2006) 659 τελικό

2006/0215 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της κοινοτικής θέσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση της Σοσιαλιστικής Δημοκρατίας του Βιετνάμ στον Παγκόσμιο Οργανισμό Εμπορίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Επισκόπηση των όρων προσχώρησης του Βιετνάμ στον Παγκόσμιο Οργανισμό Εμπορίου (ΠΟΕ)

I Εισαγωγή

Τα μέλη του ΠΟΕ και η Σοσιαλιστική Δημοκρατία του Βιετνάμ έφτασαν στο τελικό στάδιο συμφωνίας σχετικά με τους όρους προσχώρησης της Σοσιαλιστικής Δημοκρατίας του Βιετνάμ στον οργανισμό. Αυτό επιτεύχθηκε έπειτα από διαπραγματεύσεις σχεδόν 11 ετών, οι οποίες άρχισαν το 1995, όταν το Βιετνάμ υπέβαλε αίτηση προσχώρησης στον ΠΟΕ. Τώρα το Συμβούλιο πρέπει να εκδώσει απόφαση για την έγκριση των όρων προσχώρησης του Βιετνάμ, ούτως ώστε η Ευρωπαϊκή Ένωση (ΕΕ) να είναι σε θέση να υποστηρίξει επίσημα την προσχώρηση της χώρας αυτής στον ΠΟΕ.

Ακολουθεί περιληπτική περιγραφή των όρων προσχώρησης.

II Περίληψη των όρων προσχώρησης του Βιετνάμ στον ΠΟΕ ανά τομέα

Βιομηχανικά προϊόντα

Ο απλός μέσος δασμός που εφαρμόζεται από το Βιετνάμ για τα βιομηχανικά και τα αλιευτικά προϊόντα ανέρχεται σε 17,5%. Κατά την ημερομηνία της προσχώρησής του στον ΠΟΕ το Βιετνάμ θα ορίσει τους αρχικούς παγιοποιημένους δασμούς του (ΑΠΔ) σε 16,2% κατά μέσο όρο. Ο μέσος όρος των τελικών παγιοποιημένων δασμών (ΤΠΔ) θα μειωθεί σε 12,4%. Το 70% του συνόλου των δασμολογικών κλάσεων θα έχουν δασμολογικούς συντελεστές κατώτερους του 15%. Μόνο στο 7% των κλάσεων οι δασμολογικοί συντελεστές θα παραμείνουν σε μέγιστο επίπεδο ανώτερο του 25%. Όλοι οι δασμοί θα παγιοποιηθούν. Οι περίοδοι εφαρμογής κυμαίνονται από 0 έως 12 έτη, με μέσο όρο τα 4,4 έτη.

Οι βιομηχανικοί δασμοί αναλυτικά

Οι δασμοί για τον ιατρικό εξοπλισμό και τα προϊόντα της τεχνολογίας των πληροφοριών (ΙΤΑ) 0/0 θα καταργηθούν, ενώ οι δασμοί για τα φαρμακευτικά προϊόντα θα μειωθούν από 3,6% (ισχύοντες) σε 2,6% (ΤΠΔ) σε 3 έτη.

Στα μηχανήματα και τις συσκευές που είναι σημαντικού ενδιαφέροντος για την ευρωπαϊκή βιομηχανία, οι μέσοι δασμοί θα μειωθούν από 10,5% (ισχύοντες) σε 9,2% (ΤΠΔ) σε 3,7 έτη.

Οι μέσοι δασμοί για το χάλυβα 0/0 θα μειωθούν από 17,3% (ισχύοντες) σε 16,4% (ΑΠΔ), με στόχο να υποχωρήσουν σε 11,5% (ΤΠΔ) σε 3 έτη (μέσος όρος), ενώ ο δασμός για τα προϊόντα του κεφαλαίου «χάλυβας (εκτός MSA)» θα παραμείνει σε υψηλότερο επίπεδο, αυξανόμενος από 16,9% (ισχύων) σε αρχικό παγιοποιημένο δασμό 21,8%, που θα μειωθεί στη συνέχεια σε 17,8% (ΤΠΔ) εντός 3 ετών (μέσος όρος).

Οι δασμοί στο χημικό τομέα θα μειωθούν από 11,9% (ισχύοντες) σε 7,4% (ΤΠΔ) εντός 4,6 ετών κατά μέσο όρο, ενώ ο δασμός για το χαρτί θα μειωθεί από 18,8% (ισχύων) σε 12,8% (ΤΠΔ) σε 4,4 έτη.

Ο δασμός για τα οχήματα και τα ανταλλακτικά, με λίγες εξαιρέσεις, θα μειωθεί από 53,3% (ισχύων) σε 40,7% (ΤΠΔ) σε διάστημα 5,7 ετών κατά μέσο όρο.

Γεωργία

Όσον αφορά την πρόσβαση των γεωργικών προϊόντων στην αγορά, το Βιετνάμ θα μειώσει τους δασμούς που επιβάλλει στα πλέον εξαγόμενα προϊόντα, με τη μετατροπή του μέσου δασμολογικού συντελεστή που εφαρμόζεται σήμερα (27%) σε ετήσιο μέσο τελικό παγιοποιημένο δασμό 21%. Συγκεκριμένα, έχουν επιτευχθεί σημαντικές μειώσεις στους δασμούς προϊόντων όπως: παρασκευάσματα κρέατος (μείωση από το σημερινό μέσο ποσοστό 50% σε τελικό παγιοποιημένο δασμό 27%), παρασκευάσματα δημητριακών και ζυμαρικών (μείωση από 43% σε 27%), οινοπνευματώδη ποτά (μείωση από 88% σε 46% και, για τα οινοπνευματώδη με υψηλό αλκοολικό τίτλο, σε 45%), και παρασκευάσματα κακάου (μείωση από 33% σε 18%).

Από την ημερομηνία προσχώρησης, το Βιετνάμ δεν σκοπεύει να χρησιμοποιήσει ποσοτικούς ή άλλους περιορισμούς εισαγωγών σε οποιοδήποτε γεωργικό προϊόν, εκτός από τα μέτρα που επιτρέπονται βάσει των διατάξεων των συμφωνιών του ΠΟΕ.

Σε σχέση με την στήριξη της εγχώριας παραγωγής, το Βιετνάμ δεν αναλαμβάνει δεσμεύσεις για κανένα συνολικό μέτρο στήριξης, διότι η στήριξή του δεν φθάνει στο ελάχιστο επίπεδο 10%. Τα περισσότερα μέτρα που λαμβάνει το Βιετνάμ για τη στήριξη της εγχώριας παραγωγής είναι μέτρα της λεγόμενης "πράσινης δέσμης μέτρων" που αφορούν γενικές υπηρεσίες (συνήθως υποδομή), πληρωμές στους παραγωγούς ως βοήθεια για την αντιμετώπιση καταστροφών και πληρωμές στο πλαίσιο περιφερειακής βοήθειας.

Το Βιετνάμ έχει δεσμευθεί να καταργήσει τις εξαγωγικές επιδοτήσεις στα γεωργικά προϊόντα έως την ημερομηνία προσχώρησης.

Εμπορικά δικαιώματα και ελευθέρωση των κρατικών εμπορικών μονοπωλίων

Το Βιετνάμ έχει κάνει σημαντικές βελτιώσεις στους τομείς των κρατικών εμπορικών μονοπωλίων και των εμπορικών δικαιωμάτων. Οι τομείς/τα προϊόντα που υπόκεινται σε κρατικά μονοπώλια έχουν μειωθεί στα εξής: αργό πετρέλαιο, διυλισμένη βενζίνη, ανταλλακτικά αεροσκαφών και εξοπλισμός αεροπορίας, φιλμ, εφημερίδες και τσιγάρα και πούρα. Όσον αφορά τα εμπορικά δικαιώματα, το Βιετνάμ θα χορηγήσει σε όλες τις επιχειρήσεις που πραγματοποιούν ξένες άμεσες επενδύσεις πλήρη εμπορικά δικαιώματα το αργότερο έως την 1η Ιανουαρίου 2007, με εξαίρεση τα προϊόντα που υπόκεινται σε κρατικά μονοπώλια. Ωστόσο, για συγκεκριμένα προϊόντα, πλήρη εμπορικά δικαιώματα θα χορηγηθούν δύο έτη αργότερα, την 1η Ιανουαρίου 2009. Αυτά τα προϊόντα είναι τα φαρμακευτικά είδη, τα κινηματογραφικά φιλμ, τα ημερολόγια, οι ταχυδρομικές κάρτες, οι βιομηχανικοί εκτυπωτές και τα εκτυπωτικά μηχανήματα, οι τηλεοπτικές και ραδιοφωνικές συσκευές εκπομπής και τα μαγνητοσκόπια. Δεν υπάρχει κανένας περιορισμός όσον αφορά το δικαίωμα επιλογής διανομέα στο Βιετνάμ.

Υπηρεσίες

Μεγάλο μέρος των διαπραγματεύσεων προσχώρησης εστιάστηκε στις υπηρεσίες, που έχουν κεφαλαιώδη σημασία για την ΕΕ, η οποία είναι ο μεγαλύτερος εξαγωγέας παγκοσμίως στον τομέα αυτό. Οι περιορισμοί στην απόκτηση ποσοστού του μετοχικού κεφαλαίου επιχειρήσεων από αλλοδαπούς φορείς (δηλαδή στην «ξένη κυριότητα») είναι σε πολλές περιπτώσεις προσωρινοί και εντάσσονται στο πλαίσιο της βαθμιαίας μετάβασης στο καθεστώς που θα επιτρέπει την ξένη κυριότητα μέχρι ποσοστού 100%. Οι ευρωπαίοι πάροχοι υπηρεσιών θα έχουν συνολικά σημαντικές πρόσθετες ευκαιρίες πρόσβασης στην αγορά, σε συνδυασμό με εγγυήσεις ότι δεν θα υφίστανται δυσμενείς διακρίσεις έναντι των βιετναμικών επιχειρήσεων. Η ασφάλεια δικαίου σχετικά με τους όρους υπό τους οποίους οι ευρωπαϊκές επιχειρήσεις θα μπορούν να αναπτύξουν δραστηριότητες σε διάφορους τομείς θα βελτιωθεί πολύ. Κατόπιν σχετικού αιτήματος της ΕΕ, το Βιετνάμ ανέλαβε επίσης συγκεκριμένες δεσμεύσεις στην έκθεση της ομάδας εργασίας σχετικά με τις διαδικασίες και τους όρους που εφαρμόζει για τη χορήγηση αδειών (περιλαμβανομένων των θεμάτων διαφάνειας, των σχετικών τελών, του χρόνου εξέτασης και της πληροφόρησης), που ήταν πηγή ανησυχίας για τις επιχειρήσεις σε διάφορους τομείς. Οι δεσμεύσεις του Βιετνάμ καλύπτουν ευρύ φάσμα τομέων του κλάδου των υπηρεσιών, περιλαμβανομένων τομέων καίριου ενδιαφέροντος για την ΕΕ όπως οι εξής:

Επαγγελματικές υπηρεσίες: οι δεσμεύσεις του Βιετνάμ στους τομείς της λογιστικής, του λογιστικού ελέγχου, της τήρησης λογιστικών βιβλίων, της φορολογίας, της αρχιτεκτονικής και των υπηρεσιών μηχανικού είναι εκτενείς, με σχεδόν κανέναν περιορισμό. Οι ευρωπαϊκές νομικές εταιρείες θα μπορούν να ιδρύσουν αλλοδαπές νομικές εταιρείες, υποκαταστήματα και κοινοπραξίες στο Βιετνάμ. Υπό ορισμένους όρους θα είναι δυνατή και η παροχή νομικών συμβουλών για θέματα του βιετναμικού δικαίου.

Υπηρεσίες ταχυμεταφορών (courier services) : οι εταιρείες ταχυμεταφορών θα μπορούν να κατέχουν ποσοστό κυριότητας 100% 5 έτη μετά την προσχώρηση και θα αντιμετωπίζονται ισότιμα με την κρατική ταχυδρομική υπηρεσία του Βιετνάμ.

Τηλεπικοινωνιακές υπηρεσίες : Οι οργανισμοί που παρέχουν υπηρεσίες που δεν βασίζονται σε εγκαταστάσεις (δηλαδή ο οργανισμός παρέχει την υπηρεσία χωρίς να διαθέτει δικές του εγκαταστάσεις) θα μπορούν να συγκροτήσουν κοινοπραξίες στις οποίες τα ξένα κεφάλαια θα ανέρχονται μέχρι ποσοστού 51% ή 70%, ανάλογα με την υπηρεσία. Για τις υπηρεσίες που δεν βασίζονται σε εγκαταστάσεις, το Βιετνάμ δέχθηκε να επιτρέψει την ξένη κυριότητα μέχρι ποσοστού 49%. Το Βιετνάμ έχει επίσης δεσμευθεί ότι οι αδειοδοτικές αποφάσεις τόσο για τις υπηρεσίες που βασίζονται σε εγκαταστάσεις όσο και για τις υπηρεσίες που δεν βασίζονται σε εγκαταστάσεις θα λαμβάνονται με διαφανή και αντικειμενικά κριτήρια. Συμπεριελήφθη ειδική ρήτρα για να εξασφαλιστεί ότι οι υπάρχουσες συμβάσεις επιχειρησιακής συνεργασίας των τηλεπικοινωνιακών οργανισμών της ΕΕ θα μετατραπούν σε άλλες μορφές με όχι λιγότερο ευνοϊκούς όρους ή θα ανανεωθούν. Το Βιετνάμ θα εφαρμόσει επίσης το έγγραφο αναφοράς για τις τηλεπικοινωνιακές υπηρεσίες.

Υπηρεσίες κατασκευών : ολόκληρος ο τομέας θα είναι ανοικτός, με δυνατότητα ίδρυσης άμεσων υποκαταστημάτων.

Υπηρεσίες διανομής : αν και μερικά προϊόντα αποκλείονται (π.χ. επεξεργασμένο και αργό πετρέλαιο, βιβλία, φαρμακευτικά είδη και φάρμακα), η ξένη κυριότητα θα επιτραπεί πλήρως από την 1η Ιανουαρίου 2009.

Περιβαλλοντικές υπηρεσίες : αναλαμβάνεται δέσμευση για τις υπηρεσίες επεξεργασίας λυμάτων και διαχείρισης αποβλήτων (εκτός από την άμεση αποκομιδή των οικιακών απορριμμάτων), τον καθαρισμό αερίων εξάτμισης και τις εκτιμήσεις περιβαλλοντικού αντικτύπου, ενώ η ξένη κυριότητα θα επιτραπεί μέχρι ποσοστού 100% τέσσερα έτη μετά την προσχώρηση.

Τουρισμός : υπάρχει πλήρες άνοιγμα των υπηρεσιών ξενοδοχείων και εστιατορίων, με μεταβατική περίοδο 8 ετών, κατά τη διάρκεια της οποίας η παροχή υπηρεσιών πρέπει να συνδυαστεί με την πραγματοποίηση επενδύσεων στα ξενοδοχεία.

Χρηματοπιστωτικές υπηρεσίες : Το Βιετνάμ δεσμεύεται να παράσχει στις ξένες ασφαλιστικές εταιρείες τη δυνατότητα να εγκατασταθούν με ποσοστό κυριότητας έως 100%. Πέντε έτη μετά την προσχώρηση, θα επιτραπεί επίσης η εγκατάσταση και για κλάδους διαφορετικούς από τον κλάδο ζωής. Το Βιετνάμ αναλαμβάνει επίσης εκτενείς δεσμεύσεις για τη διασυνοριακή παροχή υπηρεσιών ασφάλισης και αντασφάλισης, συμπεριλαμβανομένης της διαμεσολάβησης. Στις ξένες τράπεζες που αναπτύσσουν δραστηριότητες στο Βιετνάμ χορηγείται πλήρες καθεστώς ΜΕΝ (ρήτρα του μάλλον ευνοουμένου κράτους) και εθνική μεταχείριση όσον αφορά την εγκατάσταση και τη λειτουργία αυτόματων μηχανημάτων ανάληψης χρημάτων (ATM). Μόλις μερικούς μήνες μετά την προσχώρησή του (Απρίλιος 2007), το Βιετνάμ θα επιτρέψει την ξένη κυριότητα επί των τραπεζών σε ποσοστό έως 100%.

Υπηρεσίες θαλάσσιων μεταφορών: Το Βιετνάμ έχει αναλάβει εκτεταμένες δεσμεύσεις που θα παράσχουν στις ευρωπαϊκές εταιρείες τη δυνατότητα να εξασφαλίσουν ποσοστό κυριότητας 100% στις δραστηριότητες που αναπτύσσουν στο Βιετνάμ εντός 5 έως 7 ετών από την προσχώρηση για τις περισσότερες υπηρεσίες θαλάσσιων μεταφορών και τις βασικές βοηθητικές υπηρεσίες.

Δεσμεύσεις δυνάμει του πρωτοκόλλου

Κατά το τελικό πολυμερές στάδιο της διαδικασίας προσχώρησης, τα μέλη του ΠΟΕ επιδίωξαν από κοινού να εξασφαλίσουν ότι η εμπορική νομοθεσία και οι θεσμοί του Βιετνάμ συνάδουν κατά βάση με τους κανόνες και τις συμφωνίες του ΠΟΕ, και τους περιέλαβαν στο πρωτόκολλο προσχώρησης και στην έκθεση της ομάδας εργασίας. Τα ακόλουθα ζητήματα παρουσιάζουν ιδιαίτερο ενδιαφέρον για την ΕΕ:

Ειδικός φόρος κατανάλωσης επί των οινοπνευματωδών

Το σημερινό βιετναμικό σύστημα ειδικού φόρου κατανάλωσης επί των οινοπνευματωδών προβλέπει φόρο 30% για τα οινοπνευματώδη ποτά που έχουν περιεκτικότητα σε οινόπνευμα μεταξύ 20% και 39% και φόρο 65% για τα οινοπνευματώδη ποτά που έχουν περιεκτικότητα σε οινόπνευμα 40% και άνω. Το Βιετνάμ θα τροποποιήσει το σύστημά του εντός 3 ετών από την προσχώρηση και θα επιβάλει, σε όλα τα αποσταγμένα οινοπνευματώδη ποτά που έχουν αλκοολικό τίτλο 20% και άνω, ενιαίο ειδικό φόρο κατανάλωσης ανά λίτρο καθαρού οινοπνεύματος που περιέχεται σε ένα τελικό προϊόν.

Περιορισμοί εισαγωγών και εξαγωγών

Το Βιετνάμ θα αντικαταστήσει την ισχύουσα απαγόρευση εισαγωγής μεταχειρισμένων μηχανοκίνητων οχημάτων με ποσόστωση εισαγωγών, η οποία θα καταργηθεί σταδιακά εντός 3 ετών από την ημερομηνία προσχώρησης. Το Βιετνάμ θα αντικαταστήσει επίσης την ισχύουσα απαγόρευση εισαγωγής μεγάλων μοτοσικλετών με κυβισμό κινητήρα ανώτερο των 175 cm3 με ένα μη αυτόματο σύστημα χορήγησης αδειών έως τις 31 Μαΐου 2007. Όσον αφορά τους εξαγωγικούς δασμούς, το Βιετνάμ θα μειώσει τους ισχύοντες εξαγωγικούς δασμούς του για τον παλαιοσίδηρο από 35% σε 17% εντός 5 ετών από την προσχώρηση και τους ισχύοντες εξαγωγικούς δασμούς του για τα θραύσματα μη σιδηρούχων μετάλλων από 45% σε 22% εντός 5 ετών από την προσχώρηση.

Επιδοτήσεις

Το Βιετνάμ θα καταργήσει κατά την προσχώρηση όλες τις απαγορευόμενες επιδοτήσεις. Οι εξαγωγικές επιδοτήσεις που βασίζονται σε υπάρχουσες επενδυτικές άδειες οι οποίες χορηγήθηκαν στο πλαίσιο δύο ειδικών προγραμμάτων θα καταργηθούν σταδιακά εντός 5 ετών από την ημερομηνία προσχώρησης, ενώ τα προγράμματα θα τερματιστούν. Όσον αφορά τις ελεύθερες βιομηχανικές ζώνες εξαγωγών (ζώνες μεταποίησης προϊόντων προς εξαγωγή), οι εταιρείες που εγκαθίστανται στις ζώνες αυτές δεν θα απαιτείται να εξάγουν την παραγωγή τους ως προϋπόθεση για να έχουν το δικαίωμα να λειτουργήσουν στις εν λόγω ζώνες. Το Βιετνάμ θα υποβάλει σχετική κοινοποίηση στην επιτροπή του ΠΟΕ για τις επιδοτήσεις και τα αντισταθμιστικά μέτρα έως την ημερομηνία προσχώρησης.

V ΣΥΣΤΑΣΗ

Η Επιτροπή, υποβάλλοντας για έγκριση από το Συμβούλιο τους όρους προσχώρησης της Σοσιαλιστικής Δημοκρατίας του Βιετνάμ στον ΠΟΕ, συνιστά την έγκριση αυτών των όρων, οι οποίοι αντιπροσωπεύουν μια ισορροπημένη αλλά και φιλόδοξη δέσμη υποχρεώσεων ανοίγματος της αγοράς, πράγμα που θα αποφέρει σημαντικά οφέλη στο Βιετνάμ αλλά και στους εμπορικούς εταίρους του στον ΠΟΕ.

2006/0215 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της κοινοτικής θέσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση της Σοσιαλιστικής Δημοκρατίας του Βιετνάμ στον Παγκόσμιο Οργανισμό Εμπορίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 133 παράγραφος 1 και 133 παράγραφος 5, σε συνδυασμό με το δεύτερο εδάφιο του άρθρου 300 παράγραφος 2,

την πρόταση της Επιτροπής,

Εκτιμώντας τα ακόλουθα:

(1) Στις 4 Ιανουαρίου 1995 η κυβέρνηση της Σοσιαλιστικής Δημοκρατίας του Βιετνάμ υπέβαλε αίτηση προσχώρησης στη συμφωνία για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας.

(2) Στις 31 Ιανουαρίου 1995 συνεστήθη ομάδα εργασίας για την προσχώρηση της Σοσιαλιστικής Δημοκρατίας του Βιετνάμ στον ΠΟΕ, με σκοπό την επίτευξη συμφωνίας όσον αφορά όρους προσχώρησης αποδεκτούς από τη Σοσιαλιστική Δημοκρατία του Βιετνάμ και από όλα τα μέλη του ΠΟΕ.

(3) Η Επιτροπή, εξ ονόματος της Κοινότητας, διαπραγματεύθηκε μια πλήρη σειρά δεσμεύσεων για το άνοιγμα της αγοράς εκ μέρους της Σοσιαλιστικής Δημοκρατίας του Βιετνάμ, δεσμεύσεων που έχουν ιδιαίτερη σημασία για την Κοινότητα και που προβλέπονται στη διμερή συμφωνία μεταξύ της Σοσιαλιστικής Δημοκρατίας του Βιετνάμ και της Κοινότητας, η οποία επικυρώθηκε με την υπογραφή της στις 9 Οκτωβρίου 2004.

(4) Οι δεσμεύσεις αυτές ενσωματώνονται τώρα στο πρωτόκολλο προσχώρησης της Σοσιαλιστικής Δημοκρατίας του Βιετνάμ στον ΠΟΕ.

(5) Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη της Σοσιαλιστικής Δημοκρατίας του Βιετνάμ.

(6) Εξάλλου, με την προσχώρηση, οι εμπορικές σχέσεις μεταξύ της Σοσιαλιστικής Δημοκρατίας του Βιετνάμ και της Κοινότητας θα ενταχθούν επίσης σε ένα σταθερό και νομικά δεσμευτικό πλαίσιο.

(7) Επομένως, το πρωτόκολλο προσχώρησης πρέπει να εγκριθεί.

(8) Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του προσχωρούντος μέλους και του ΠΟΕ και ότι η υπουργική διάσκεψη του ΠΟΕ εγκρίνει τους όρους προσχώρησης από πλευράς ΠΟΕ. Το άρθρο IV.2 της συμφωνίας για την ίδρυση του ΠΟΕ ορίζει ότι στα μεσοδιαστήματα μεταξύ των συνόδων της υπουργικής διάσκεψης, τα καθήκοντά της εκτελεί το Γενικό Συμβούλιο.

(9) Επομένως, πρέπει να καθοριστεί η θέση την οποία θα λάβει η Κοινότητα στο Γενικό Συμβούλιο,

ΑΠΟΦΑΣΙΖΕΙ:

Άρθρο μόνο

1. Η θέση την οποία θα λάβει η Κοινότητα στο Γενικό Συμβούλιο του ΠΟΕ όσον αφορά την προσχώρηση της Σοσιαλιστικής Δημοκρατίας του Βιετνάμ στον ΠΟΕ είναι να εγκρίνει την εν λόγω προσχώρηση.

2. Τη θέση αυτή θα εκφράσει η Επιτροπή εξ ονόματος του Συμβουλίου.

Βρυξέλλες, […]

Γ ια το Συμβούλιο

Ο Πρόεδρος